Bly in jou baan - Malkoppie Terapie
Suid Afrika is my land, dit is 'n land van sonskyn! Voorwaar 'n reënboog nasie so deurmekaar gegooi. My land het ook sy seer. Van die seer word nou gedokter deur pleisters op te plak. Die seer bly daar.. die pleister help nie vir enige een betrokke nie.
My emosie word ook beheer oor wat ons sien, wat ons glo en wat mense om jou, jou wys maak. So hardloop my dogter die naweek 100m. Vrydag aand doen sy baie goed en gaan deur na finaal. Ons hou ons asems op by finaal. My kind hardloop haar bene styf. Derde of vierde – nie seker nie.. maar sy kry nie 'n token van die beampte nie. Sy gaan vra en al wat hulle vir haar sê is dat sy gediskwalifiseer is. Stuur haar terug en die antwoord nou is dat sy uit haar baan getrap het. Nee, video bewys kan nie gebruik word nie. Al wat oorbly is aanvaarding, die stadiger kind het haar plek gekry.
Dit is nie die eerste keer nie en dit gaan nie die laaste keer wees wat ons land se seer my kind gaan affekteer nie. Ons is gewaarsku dat ons voorvaders se sondes deurgetrek word na die vierde geslag. So ons het nog 'n paar geslagte om te gaan. Hopelik kry ons tussenin vergifnis vir mekaar, verstaan hoekom mense sekere dinge sê en doen.